אָנֹכִי לִי אֵצֵא בִּשְׁעַת בֵּין־עַרְבָּיִם...



	
	אָנֹכִי לִי אֵצֵא בִּשְׁעַת בֵּין־עַרְבָּיִם...
	




אָנֹכִי לִי אֵצֵא בִּשְׁעַת בֵּין־עַרְבָּיִם,

רַק לִרְאוֹת בִּשְׁקִיעַת הַחַמָּה;

אַתְּ תִּקְּחִי אֶת כַּדֵּךְ, הַתַּמָּה,

וְתֵצְאִי לָעֵמֶק רַק לִשְׁאֹב לָךְ מָיִם.





עִם מוֹרַד הַפֶּלֶג יֵשׁ סֶלַע לֹא־נִרְאֶה,

שָׁם אֵשֶׁב וּלְבוֹאֵךְ אַמְתִּינָה,

עִם גִּילֵךְ תָּבוֹאִי, עֲדִינָה,

וּתְסַפְּרִי: הָעֵדֶר כְּבָר שָׁב מִן הַמִּרְעֶה…





אֶל זְרוֹעַי תִּתְכַּנְּסִי: כִּתְאוֹמִים בּוֹדֵדִים

דֹּם נַקְשִׁיב בָּעֵמֶק הַשּׁוֹקֵט

אֶל קוֹלוֹת הַפַּעֲמוֹן הַבּוֹקְעִים, הַכְּבֵדִים.





דֹּם נַעֲמֹד מִסְתַּכְּלִים בַּמַּעֲרָב הַיּוֹקֵד

וּנְצַפֶּה חֲבוּקֵי־הַנְּשָׁמָה

עַד קֶרֶן אַחֲרוֹנָה תִּסְתַּלֵּק בִּדְמָמָה.




תרס"ט










את הטקסט לעיל הפיקו מתנדבי פרויקט בן־יהודה באינטרנט.  הוא זמין תמיד בכתובת הבאה:https://benyehuda.org/read/34790